কিশোর বাংলা

‌‌কিশোর বাংলা পাক-ভারত উপমহাদেশের প্রথম সাপ্তাহিক শিশুকিশোর পত্রিকা। এটি ১৯৭৫ সাল থেকে বাংলাদেশে প্রকাশিত হয়ে আসছে। ১৯৭৫ থেকে ১৯৮৩ সাল পর্যন্ত সরকারি পৃষ্ঠপোষকতায় প্রকাশিত হবার পর এ সাপ্তাহিক পত্রিকাটি বন্ধ হয়ে যায়। তখন এটির আকার ছিল ট্যাবলয়েড। এটি চার রঙে ছাপা হতো। পৃষ্ঠা সংখ্যা ছিল ৩২। মূল্য ছিল ২ টাকা। এ পত্রিকার মাধ্যমে ইমদাদুল হক মিলন, মুহাম্মদ জাফর ইকবাল, আফজাল হোসেন, নাসরীন জাহান সহ বহু খ্যাতিমান লেখক বাংলা সাহিত্য জগতে আত্মপ্রকাশ করেন।
পরবর্তীকালে, দীর্ঘ কালের ব্যবধানে, ২০১৮ সালের এপ্রিল মাস থেকে ‌‌মাসিক কিশোর বাংলা‌‌ প্রবর্তন করা হয়। পত্রিকাটির সম্পাদক মীর মোশাররেফ হোসেন পাকবীরের উদ্যোগে সম্পূর্ণ ভিন্ন আঙ্গিকে মাসিক পত্রিকা হিসেবে ম্যাগাজিন আকারে প্রকাশিত হয়। মাসিক কিশোর বাংলা পত্রিকাটির সাধারণ সংখ্যার পৃষ্ঠা সংখ্যা ১১২, মূল্য ৫০ টাকা। বাংলাদেশের খ্যাতনামা সকল শিশুকিশোর সাহিত্যিকেরাই কিশোর বাংলায় নিয়মিত লিখছেন। বাংলাদেশের অন্যতম জনপ্রিয় শিশুকিশোর পত্রিকা সারাদেশেই পাওয়া যায়।
১৯৭৫ সালে প্রথম প্রকাশের সময়ে কিশোর বাংলা'র প্রতিষ্ঠাতা সম্পাদক ছিলেন সানাউল্লাহ নূরী। প্রথমে এটি দৈনিক বাংলা ভবন থেকে প্রকাশিত হতো। পরবর্তীতে এটির প্রকাশনা বাংলাদেশ অবজার্ভার হাউজে স্থানান্তর করা হয়। এ সময় থেকে এর সম্পাদনার দায়িত্ব পালন করেন করেন সাপ্তাহিক চলচ্চিত্র পত্রিকা চিত্রালীর সম্পাদক সৈয়দ মোহাম্মদ পারভেজ। তবে বিখ্যাত শিশু সাহিত্যিক ও শিশু সংগঠক রফিকুল হক "দাদু ভাই" ১৯৮৩ সালে পত্রিকাটি বন্ধ হয়ে যাওয়া পর্যন্ত পত্রিকাটির কার্যনির্বাহী সম্পাদকের দায়িত্ব পালন করেন।
দীর্ঘদিন বন্ধ থাকার পর ২০১৮ সালে বর্তমান দ্যা ডেইলি অবজারভার পত্রিকার পরিচালক, মোহাম্মদী গ্রুপ অব কোম্পানীজের চেয়ারম্যান ও বঙ্গবন্ধু শিশু কিশোর মেলার প্রধান পৃষ্ঠপোষক মীর মোশাররেফ হোসেন নতুন আঙ্গিকে কিশোর বাংলা মাসিক পত্রিকা হিসেবে প্রকাশের উদ্যোগ নেন। এপ্রিল, ২০১৮ থেকে পত্রিকাটি তাঁরই সম্পাদনায় নিয়মিত প্রকাশিত হয়ে আসছে।
১৯৭৫ থেকে ১৯৮৩ সালে রফিকুল হক দাদুভাই ছাড়াও বিশিষ্ট সাংবাদিক শাহ আলমগীর, লেখক আবদুর রহমান, অভিনেতা ও গ্রাফিক শিল্পী আফজাল হোসেন, সাংবাদিক সাইফুল আলম লিটন এবং লেখক মোস্তফা মজিদ প্রমুখ কিশোর বাংলার কর্মদলে উপস্থিত ছিলেন। নাজিমুদ্দিন মানিক, ফয়জুল লতিফ চৌধুরী এবং সৈয়দ বোরহান কবির সহ আরও নামীদামি সাংবাদিক ও সাহিত্যিকেরাও সেখানে কিছু সময় কাজ করেছিলেন।
২০১৮ সালে নতুন আঙ্গিকে প্রকাশের সময় সম্পাদক মীর মোশাররেফ হোসেনের সাথে সম্পাদকমণ্ডলীর সভাপতি হিসেবে দায়িত্ব নেন দেশবরেণ্য সাংবাদিক, দ্যা ডেইলি অবজারভারের সম্পাদক ও বাংলাদেশ সরকারের মাননীয় প্রধানমন্ত্রী শেখ হাসিনার সাবেক তথ্য বিষয়ক উপদেষ্টা ইকবাল সোবহান চৌধুরী। নির্বাহী সম্পাদক হিসেবে প্রখ্যাত শিশুকিশোর সাহিত্যিক আহমেদ রিয়াজ, সহযোগী সম্পাদক হিসেবে বিশিষ্ট সাংবাদিক ও কলামিস্ট কৌশিক আহমেদ, শিল্প সম্পাদক হিসেবে জনপ্রিয় প্রচ্ছদশিল্পী মামুন হোসাইন, ব্যবস্থাপনা সম্পাদক হিসেবে নুরন্নবী সরকার তুষার, গ্রাফিক ডিজাইনার হিসেবে মিজানুর রহমান মিঠু দায়িত্ব পালন করেন।
পরবর্তীতে বাংলাদেশের অন্যতম প্রথিতযশা কথাসাহিত্যিক ও শিশু একাদেমীর সাবেক চেয়ারম্যান সেলিনা হোসেন কিশোর বাংলা'য় প্রধান উপদেষ্টা সম্পাদকের দায়িত্ব নেন। যুগ্ন সম্পাদক হিসেবে দায়িত্ব নেন বিশিষ্ট ছড়াকার ও বঙ্গবন্ধু শিশু কিশোর মেলার সভাপতি মিয়া মনসফ। বর্তমানে কৌশিক আহমেদ পত্রিকাটির নির্বাহী সম্পাদক হিসেবে কাজ করছেন।
'কিশোর বাংলা'-এ নিয়মিত অবদানকারীদের মধ্যে ছিলেন শিশু লেখক ফয়েজ আহমেদ, আলী ইমাম, মোবারক হোসেন খান, তোফাজ্জল হোসেন, শাহরিয়ার কবির, মুহাম্মদ জাফর ইকবাল, ফরিদুর রেজা সাগর, রোকেয়া সুলতানা, ছড়া রব্বানী চৌধুরী, কবি আবু হাসান শাহরিয়ার, লেখক ফয়জুল লতিফ চৌধুরী, আহমেদ মাজহার, ঔপন্যাসিক নাসরিন জাহান, ইমদাদুল হক মিলন, ছড়াকার ফারুক হোসেন, আমিরুল ইসলাম এবং লুৎফর রহমান রিটন।
বর্তমানে সেলিনা হোসেন, ইমদাদুল হক মিলন, সুকুমার বড়ুয়া, রকিব হাসান, আলী ইমাম, ফরিদুর রেজা সাগর, আহসান হাবীব, শাহজাহান কিবরিয়া, আহমেদ জসীম, মাহবুব রেজা, আলী আসকর, লুৎফর রহমান রিটন, রোমেন রায়হান, আমীরুল ইসলাম, আসলাম সানী, মোশতাক আহমেদ, ফারুক হোসেন, গোলাম কিবরিয়া পিনু, মাহবুব রেজা, জাহাঙ্গীর আলম জাহান, উৎপলকান্তি বড়ুয়া, মণি হায়দার, ডাঃ সজল আশফাক, মোস্তফা মামুন, ধ্রুব এষ, তারিক মনজুর, সিরাজ উদ্দীন আহমেদ, ইমরুল ইউসুফ, অরুণ কুমার বিশ্বাস, আল সানি প্রমুখ লিখে যাচ্ছেন।
'কিশোর বাংলা' প্রতি মাসের প্রথম দিনে প্রকাশিত হয়। এটি একটি রঙিন সম্পূর্ণ অফসেট কাগজে মুদ্রিত পত্রিকা।